Formålet med det foreløbig et-årige forsøgsprojekt er at give Jobcenter Frederikshavn yderligere redskaber til at hjælpe de ledige, skriver kommunen i en pressemeddelelse. Samtidig får de tre mentorer en tværgående funktion, så de udover at hjælpe de ledige også kan aflaste virksomheder og uddannelsesinstitutioner i bestræbelserne på at fastholde medarbejdere og studerende. - Der er mig bekendt ikke andre steder, man har forsøgt noget tilsvarende. Med vores initiativ rykker mentorerne ud fra de enkelte virksomheder, og dermed kommer mentorkorpset til at dække meget bredere. Det betyder dels, at mentorkorpset vil kunne aflaste den enkelte virksomhed, der ønsker at tage et socialt ansvar og for eksempel ansætte medarbejdere med en form for offentlig støtte, dels betyder det, at mentorkorpset vil kunne prioritere de arbejdsområder, vi i LBR mener, der overordnet skal sættes ind på, siger Cai Møller, der er formand for det Lokale Beskæftigelses Råd i Frederikshavn. Mentorkorpset vil derfor - foruden Jobcentret - kunne bruges af andre aktører, lokale uddannelsesinstitutioner, Ungdommens Uddannelses Vejledning, Kriminalforsorgen samt virksomheder, som har behov for støtte til en medarbejder, for eksempel i forbindelse med fastholdelse.

Referat:
Under overskriften "Plads til alle" skal et nyoprettet mentorkorps under Jobcenter Frederikshavn gøre en indsats for at få flere ledige i arbejde.